Okresná prokuratúra Zvolen 
Trhová 7, 960 19 Zvolen 1 	

Sp. zn. : 2 Pv 751/12/6611	Zvolen, 17.12.2013
EEČ : 2-51-39-2013

U Z N E S E N I E

Trestná vec:	obvinený XXXXX 
Trestný čin:	zanedbanie povinnej výživy podľa § 213 odsek 1 Trestného zákona číslo 140/1961 Zbierky zákonov v znení zákona číslo 171/2003 Zbierky zákonov

Rozhodol: 	prokurátorka Okresnej prokuratúry Zvolen
Podľa § 215 odsek 2 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
vedené na tom skutkovom základe, že obvinený v období od mesiaca február 2002 nepretržite až do mesiaca január 2005 vrátane si neplnil svoju zákonnú vyživovaciu povinnosť, určenú mu rozsudkom Okresného súdu vo Zvolene, č.k. XXXXX zo dňa 01.07.1992, právoplatným a vykonateľným dňa 14.12.1992, na základe ktorého bol povinný prispievať na výživu svojho syna XXXXX, nar. XXXXX, trvale bytom XXXXX, XXXXX sumou 600,- Sk (19,92 €) mesačne vždy do 15-teho dňa v mesiaci vopred k rukám matky XXXXX, nar. XXXXX, trvale bytom XXXXX, XXXXX, čím mu takto vynikol za uvedené obdobie dlh na výživnom vo výške  21.450,- Sk (712,01 €),

lebo o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.

Odôvodnenie:
	
	Uznesením policajného orgánu PZ OR PZ ÚJKP OSV Detva zo dňa 25.01.2005 ČVS:  XXXXX bolo podľa § 173 ods. 1 písm. a/ Tr. poriadku v znení účinnom do 31.12.2005 trestné stíhanie vedené proti obvinenému XXXXX, nar. XXXXX XXXXX pre trestný čin zanedbania povinnej výživy podľa § 213 ods. 1 Tr. zákona v znení účinnom do 31.12.2005 prerušené, lebo pre neprítomnosť obvineného nebolo možné vec náležite objasniť.

	Dňa 20.07.2005 Najvyššie štátne zastupiteľstvo Českej republiky pod číslom XXXXX na podklade žiadosti tunajšej prokuratúry zo dňa 30.03.2005 rozhodlo o prevzatí trestného oznámenia na XXXXX pre podozrenie zo spáchania trestného činu zanedbania povinnej výživy podľa § 213 ods. 1 Tr. zákona. 

	Dňa 26.08.2013 bolo tunajšej prokuratúre Okresným štátnym zastupiteľstvom Frídek - Místek, Česká republika oznámené, že samosudca Okresného súdu vo Frídku-Místku Trestným príkazom č.k. XXXXX zo dňa 25.11.2009, právoplatným dňa  08.08.2013 uznal obvineného XXXXX vinným z trestného činu zanedbania povinnej výživy podľa § 213 ods. 1 Tr. zákona Českej republiky. Za to mu bol uložený trest odňatia slobody na 5 (päť) mesiacov, ktorého výkon sa mu podmienečne odložil na skúšobnú dobu v trvaní 2 (dvoch) rokov. 

	Podľa § 228 ods. 5 Tr. poriadku bolo uznesením prokurátorky tunajšej prokuratúry zo dňa  17.09.2013  č.k. XXXXX spokračované predmetné trestné stíhanie.  

	Podľa § 215 ods. 2 písm. b/ Tr. poriadku, prokurátor môže zastaviť trestné stíhanie, ak o skutku obvineného bolo už právoplatne rozhodnuté disciplinárne iným orgánom alebo orgánom príslušným na konanie o priestupku alebo o inom správnom delikte, cudzozemským súdom alebo iným cudzozemským orgánom príslušným na konanie o trestnom čine, priestupku alebo o inom správnom delikte a toto rozhodnutie možno považovať za dostačujúce.

	Podľa § 213 ods. 1 Tr. zákona v znení účinnom do 31.12.2005, kto najmenej tri mesiace v období dvoch rokov neplní, čo aj z nedbanlivosti, povinnosť vyživovať alebo zaopatrovať iného, potresce sa odňatím slobody až na dva roky.

	Vzhľadom na to, že o skutku odovzdanom na trestné stíhanie bolo právoplatne rozhodnuté trestným príkazom samosudcu Okresného súdu vo Frýdku - Místku, Česká republika a toto rozhodnutie s poukazom na ustanovenie § 213 ods. 1 Tr. zákona v znení účinnom do 31.12.2005 možno považovať za dostačujúce, bol namieste postup v zmysle citovaného ustanovenia § 215 ods. 2 písm. b/ Tr. poriadku. 

	Preto som rozhodla tak, ako je to uvedené vo výrokovej časti tohto uznesenia.  

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Zuzana Šimiaková
prokurátorka